b'\n_START_ARTICLE_\nBagdado baterija\n_START_PARAGRAPH_\nBagdado baterija arba part\xc5\xb3 baterija\xc2\xa0\xe2\x80\x93 ne\xc4\xafprastas Part\xc5\xb3 ar Sasanid\xc5\xb3 laikotarpio archeologinis radinys, rastas 1936\xc2\xa0m. Chud\xc5\xbeut Rabu kaime (netoli Bagdado), Irake. Pla\xc4\x8diau \xc5\xbeinomas tapo d\xc4\x97ka Irako nacionalinio muziejaus direktoriaus Vilhelmo Kionigo (Wilhelm K\xc3\xb6nig)._NEWLINE_Radin\xc4\xaf sudaro terakotinis 130\xc2\xa0mm auk\xc5\xa1\xc4\x8dio \xc4\x85sotis, kurio viduje yra varinis cilindras, \xc4\xaf j\xc4\xaf \xc4\xaftaisytas gele\xc5\xbeinis strypas, o kaklelis u\xc5\xbelietas bitumu. Radinio paskirtis n\xc4\x97ra ai\xc5\xa1ki\xc2\xa0\xe2\x80\x93 profesorius Kionigas teig\xc4\x97, kad tai galvaninis elementas, kuris, u\xc5\xbepiltas r\xc5\xabg\xc5\xa1timi, galb\xc5\xabt buvo naudojamas aukso ar sidabro galvanizacijai. Jei tai tiesa, Bagdado baterija b\xc5\xabt\xc5\xb3 pirmoji \xc5\xbeinoma baterija, ir lenkt\xc5\xb3 Alesandro Voltos elektrochemin\xc4\x99 baterij\xc4\x85 daugiau nei t\xc5\xabkstantme\xc4\x8diu._NEWLINE_\xc5\xa0iaur\xc4\x97s Karolinos universiteto profesorius D\xc5\xbe. Per\xc4\x8dinskis sukonstravo Bagdado baterijos kopij\xc4\x85 ir su ja i\xc5\xa1gavo 0,5 V \xc4\xaftamp\xc4\x85. Egiptologas Arne Egebrechtas panaudoj\xc4\x99s 10 toki\xc5\xb3 baterij\xc5\xb3 padeng\xc4\x97 Ozirio statul\xc4\x97l\xc4\x99 aukso sluoksniu. Jis tuo siek\xc4\x97 \xc4\xafrodyti, kad jau egiptie\xc4\x8diai \xc5\xbeinojo apie galvanizacij\xc4\x85. V\xc4\x97liau \xc4\xafvair\xc5\xabs mokslininkai ir m\xc4\x97g\xc4\x97jai su tokio tipo baterijomis i\xc5\xa1gaudavo nuo 0,8 iki 2 V \xc4\xaftamp\xc4\x85. Tiesa, manoma, kad gauta \xc4\xaftampa gal\xc4\x97jo b\xc5\xabti naudojama neb\xc5\xabtinai galvanizacijai, bet, pvz., medicinin\xc4\x97ms ar religin\xc4\x97ms reikm\xc4\x97ms.'